กรมทางหลวงบริการลานกางเต็นท์อำนวยความสะดวกประชาชนที่มาท่องเที่ยวดอยอินทนนท์ จังหวัดเชียงใหม่ ช่วงฤดูหนาวและปีใหม่
นายสิทธาฤทธิ์ ปรีดานนท์ ผู้อำนวยการแขวงทางหลวงเชียงใหม่ที่ 1 กรมทางหลวง เปิดเผยว่า ขณะนี้เป็นช่วงเทศกาลส่งท้ายปีเก่าต้อนรับปีใหม่ มีประชาชนต้องเดินทางมาท่องเที่ยวเพื่อพักผ่อนรับลมหนาวที่อุทยานแห่งชาติดอยอินทนนท์และสถานที่ท่องเที่ยวบริเวณใกล้เคียง ดอยอินทนนท์ จังหวัดเชียงใหม่เป็นจำนวนมาก กรมทางหลวงโดยแขวงทางหลวงเชียงใหม่ที่ 1 จึงจัดให้มีบริการลานกางเต็นท์และลานจอดรถสำหรับประชาชนที่จะมาท่องเที่ยวที่อุทยานแห่งชาติดอยอินทนนท์ สำหรับบริการลานกางเต็นท์และที่จอดรถจะอยู่ในพื้นที่ของหมวดทางหลวงจอมทอง ประชาชนที่ต้องการพักค้างคืนหรือแวะพักบริเวณดอยอินทนนท์สามารถเข้าพักได้ตั้งแต่วันนี้เป็นต้นไป โดยไม่มีค่าใช้จ่ายใดๆ ทั้งสิ้น ซึ่งหมวดทางหลวงจอมทองจะมีเจ้าหน้าที่พร้อมบริการแก่ประชาชนตลอด 24 ชั่วโมง เช่น น้ำดื่ม ห้องน้ำ ข้อมูลทางหลวง เป็นต้น

นอกจากการบริการที่พักดังกล่าวแล้ว กรมทางหลวงยังได้ทำการปรับปรุงเส้นทางให้อยู่ในสภาพเรียบร้อยสวยงาม มีการดูแลไฟฟ้าแสงสว่างและการจราจรตลอดจนตัดแต่งกิ่งไม้ เพื่อเป็นการอำนวยความสะดวกปลอดภัยรองรับการเดินทางของนักท่องเที่ยว อย่างไรก็ตาม กรมทางหลวงขอความร่วมมือโปรดขับรถด้วยความระมัดระวัง ปฏิบัติตามป้ายเตือน ป้ายแนะนำ อย่างเคร่งครัด